ไฟแนนซ์ทูเดย์
โดย...ช.ชดา
23 พ.ย. 2559

โดย...ช.ชดา
ขุนคลัง อภิศักดิ์ ตันติวรวงศ์ ยังคงเน้นทำมากกว่าพูด ช่วงนี้เลยไม่เห็น รมว.คลัง ออกสื่อ แต่ก็มีผลงานออกเป็นระยะ ล่าสุดเตรียมเสนอมาตรการกระตุ้นเศรษฐกิจฐานรากด้วยการควักเงินงบประมาณแผ่นดิน 1.5 หมื่นล้านบาท แจกเงินคนจนที่มาลงทะเบียนกับรัฐบาลไว้เมื่อปีที่แล้ว 5 ล้านราย คนละ 3,000 บาท
ยัง ยังไม่พอ สำหรับมาตรการกระตุ้นเศรษฐกิจจากคนมีเงินด้วยการให้ซื้อสินค้าไม่เกิน 1.5 หมื่นบาท นำมาหักลดหย่อนภาษีได้ คล้ายคลึงกับมาตรการช็อปช่วยชาติเมื่อปลายปีที่แล้ว แค่ 7 วันทำเอาห้างสรรพสินค้าแทบแตก รถติดทั่วกรุงลองมาดูว่าถ้าปีนี้ทำอีกจะฮอตเหมือนปีที่แล้วหรือเปล่า
โจทย์ใหญ่ที่รัฐบาลอยากจะให้เกิดขึ้นคือ ให้คนมีเงินออกมาใช้เงินเพื่อให้เกิดเศรษฐกิจหมุนเวียน เลยมีการคิดมุขทำประเทศไทยเป็นช็อปปิ้ง พาราไดซ์ ขึ้นมา แนวคิดนี้น่าสนใจเพราะการดึงนักท่องเที่ยวต่างชาติให้เข้ามาจับจ่ายซื้อของในประเทศเหมือนฮ่องกง หรือสิงคโปร์นั้น เชื่อว่าห้างสรรพสินค้าไทยเก่งและมีศักยภาพจะทำได้ รัฐบาลคงจะต้องคิดถึงการลดภาษีนำเข้ามากกว่าแค่เครื่องสำอางและน้ำหอม